Равшан Раҷабзода

Равшан Раҷабзода (Раҷабзода Равшан Муҳитдин тав. 6 майи соли 1967, ш.Конибодом) — олим, арбоби давлатии тоҷик, вакили Маҷлиси миллии Маҷлиси Олии Ҷумҳурии Тоҷикистон.
 Зиндагинома 
Равшан Раҷабзода 6 майи соли 1967, ш.Конибодом) вилояти Суғд дар оилаи хизматчӣ ба дунё омадааст.
Солҳои 1984-1985 — коргари Комбинати консервабарории шаҳри Конибодом.
Солҳои 1985 — 1987 — дар сафи Қувваҳои Мусаллаҳи Иттиҳоди Шӯравӣ дар шаҳри Челябинск ва дар Ҷумҳурии Демократии Германия хизмат намудааст.
Солҳои 1987 — 1992 — донишҷуйи факултети ҳуқуқшиносии Университети давлатии Тоҷикистон ба номи В.И.Ленин. Аз моҳи августи  соли 1992 то августи соли 1993 дар кафедраи «Назария, таърихи давлат ва ҳуқуқ» — и факултети ҳуқуқшиносии Университети давлатии Тоҷикистон ба номи В.И.Ленинба ҳайси ассистент фаъолият намудааст.
Фаъолияти минбаъдаи омӯзгориву илмии ин марди донишманд ва мураббии ҷавонон бо Академияи Вазорати корҳои дохилии Ҷумҳурии Тоҷикистон пайванд гардид. Ӯ рисолаи номзадии худро дар мавзӯи «Проблемаҳои ташаккулёбии низоми ҳуқуқии Ҷумҳурии Тоҷикистон: ҷанбаҳои назариявӣ-методологӣ» ҳимоя намуда, ба дарёфти унвони номзади илмҳои ҳуқуқшиносӣ мушарраф гардидааст. Рисолаи доктории худро дар мавзӯи  «Фарҳанги ҳуқуқии касбии кормандони мақомоти корҳои дохилии Ҷумҳурии Тоҷикистон: таҳқиқоти назариявӣ-ҳуқуқӣ ва методологӣ» ҳимоя намуда, ба дарёфти унвони доктори илмҳои ҳуқуқшиносӣ мушарраф гардидааст. Муаллифи беш аз 50 асару мақолаҳои илмӣ, аз ҷумла 6 (шаш) монография, ду курси мухтасари лексияҳо, зиёда аз 20 (бист) китобу воситаҳои таълимӣ, мақолаҳои илмӣ доир ба масъалаҳои низоми ҳуқуқӣ, фарҳангӣ ҳуқуқӣ ва дигар масъалаҳои вобаста ба назарияи ҳуқуқ ва давлат мебошад. Бо кӯшишу эҳтимоми ӯ чандин барномаҳои таълимӣ ва методӣ омода гаштаанд, ки ҳамчун роҳнамо барои донишҷӯён ва кормандони мақомоти ҳифзи ҳуқуқ ба ҳисоб мераванд.
Раҷабзода Равшан Муҳитдин — мутахассиси шинохтаи соҳаи назарияи масъалаҳои давлат ва ҳуқуқ, олими барҷастаи мактаби ҳуқуқшиносии кишвар, ҳамзамон бо таҳияи чандин лоиҳаҳои қонунҳо ва асосноккунии илмии онҳо дар инкишофи давлат ва такмили соҳаи ҳуқуқи муосири Ҷумҳурии Тоҷикистон мусоидат намудааст.
1 марти соли 2020 вакили Маҷлиси намонядагони Маҷлиси Олии Ҷумҳурии Тоҷикистон интихоб шудааст. Ӯ дар вазифаҳои Раиси Кумитаи Маҷлиси намояндагони Маҷлиси Олии Ҷумҳурии Тоҷикистон оид ба қонунгузорӣ ва ҳуқуқи инсон; раиси Комиссияи доимии АБП ИДМ оид ба масъалаҳои ҳуқуқӣ фаъолият намудааст.
 Мукофот 
 медали «Барои хизматҳои шоён»,
 Аълочии маорифи Ҷумҳурии Тоҷикистон,
 «Ифтихорнома»-ҳои вазорати корҳои дохилии Ҷумҳурии Тоҷикистон, дигар вазорату идораҳои ҷумҳурӣ. 
 Эзоҳ 

Гурӯҳ:Сиёсатмадорон аз рӯи алифбо
Гурӯҳ:Сиёсатмадорони Тоҷикистон
Гурӯҳ:Сиёсатмадорони асри XXI
Гурӯҳ:Олимони Тоҷикистон
Гурӯҳ:ҳуқуқшиносони Тоҷикистон
Гурӯҳ:Вакилони Маҷлиси Намояндагони Ҷумҳурии Тоҷикистон даъвати VI
Гурӯҳ:Дорандагони нишони Аълочии маорифи Тоҷикистон